З гонарам зазначаем: адна з адметных з’яў нашага Белаазёрска ў тым, што гэта горад росквіту творчасці таленавітых паэтаў. У гарадской бібліятэцы імя Ніны Мацяш адбылася прэзентацыя першай надрукаванай кнігі вершаў белаазёрскага творцы Ігара Шарая “Разумець маўчанне”. Загадчыца ўстановы Т.А. Кузняцова распачала размову, адрасуючы шчырыя словы павагі і добразычлівасці даўняму сябру бібліятэкі – чуламу чалавеку, адоранаму паэту, аўтару гэтага цудоўнага паэтычнага зборніка. Тамара Аляксандраўна падкрэсліла, што вершы, якія ўвайшлі ў склад кнігі, творца напісаў больш за 20 гадоў таму, і толькі зараз ёсць магчымасць шырокаму колу чытачоў пазнаёміцца з імі. Наш зямляк, ураджэнец вёскі Рачыца, паэт Сяргей Амяльчук сам абраў творы Шарая і сёлета выдаў іх асобным зборнікам у Брэсцкай друкарні.